На основу мере 17.1 локалног антикорупцијског плана општине Осечина за период 2017. – 2022. године („Општински службени гласник“ број 13/2017 од 22.12.2017.) и Одлуке председника општине Осечина (број: 110-1/2018 од 06.06.2018. године), Комисија за расписивање Јавног конкурса за образовање тела за праћење примене локалног антикорупцијског плана, на седници одржаној дана 20.06.2018. године, донела је,

**П О С Л О В Н И К**

**о раду Комисије за расписивање Јавног конкурса за образовање тела за праћење примене локалног антикорупцијског плана**

**ПОЈАМ**

**Члан 1.**

Комисија за расписивање Јавног конкурса за праћење примене локалног антикорупцијског плана општине Осечина 2017. – 2022. године (у даљем тексту: „Комисија“) је независно и непристрасно тело формирано са циљем да дефинише услове, критеријуме и мерила, и предложи чланове тела за праћење примене локалног антикорупцијског плана (у даљем тексту: „ЛАП“).

**ДЕЛАТНОСТ**

**Члан 2.**

Комисија ће израдити услове, критеријуме и мерила за избор чланова у складу са постојећим антикоруптивним мерама.

Комисија спроводи конкурс и предлаже Скупштини општине Осечина чланове тела за праћење примене ЛАП-а.

**СТРУКТУРА**

**Члан 3.**

Комисија има председника и 4 (четири) члана.

Председник Комисије представља и заступа Комисију, сазива и председава седницама Комисије, потписује акта Комисије и стара се о примени овог Пословника.

**Члан 4.**

Комисија на првој седници усваја Пословник.

**РАД КОМИСИЈЕ**

**Члан 5.**

За пуноважно одлучивање Комисије потребно је присуство већине чланова Комисије.

Присуство чланова Комисије на састанцима може се обезбедити и путем телефонских, рачунарских и електронских уређаја.

**Члан 6.**

Комисија се састаје по потреби.

О месту и времену одржавања састанка, као и о материјалу који ће се разматрати, чланови Комисије обавештавају се од стране стручног лица Комисије благовремено путем мејл адресе, телефоном или договором на састанку на коме су сви били присутни.

**Члан 7.**

На седници Комисије води се записник.

Пре усвајања дневног реда, приступа се усвајању записника са претходне седнице.

Уколико записник из става 2. овог члана није припремљен за седницу Комисије, он ће се усвајати на некој од наредних седница Комисије.

Примедбе на записник може да изнесе сваки члан Комисије.

Након изјашњавања по примедбама, председавајући ставља на гласање записник у предложеном облику.

**Члан 8.**

Дневни ред седнице утврђује Комисија, на предлог председника Комисије.

Сваки члан Комисије може предложити измену и допуну дневног реда.

Након изјашњавања по предлозима за измену или допуну дневног реда, Комисија се изјашњава о дневном реду у целини.

**Члан 9.**

Након усвајања дневног реда прелази се на рад по тачкама усвојеног дневног реда. Пре расправе по тачкама дневног реда, Комисију о тачки дневног реда извештава

председник Комисије или лице које он одреди.

Председник даје реч члановима Комисије који желе да учествују у расправи по редоследу пријављивања.

**ОДЛУЧИВАЊЕ**

**Члан 10.**

Комисија по правилу одлуке доноси консензусом, а само изузетно у случају немогућности постизања сагласности, а након три неуспешна гласања, Комисија ће спорну одлуку донети двотрећинском већином гласова присутних чланова.

**ЈАВНОСТ РАДА**

**Члан 11.**

Рад Комисије је јаван.

Јавност рада Комисије обезбеђује се оглашавањем записника и одлука Комисије на званичној интернет презентацији општине, одржавањем конференција и издавањем саопштења за медије као и на други начин којим се омогућава да јавност буде упозната са радом и активностима Комисије.

**Члан 12.**

Председник Комисије иступа у јавности и даје информације о активностима Комисије, а само изузетно то може учинити члан, по овлашћењу Комисије.

**ПОСТУПАК ИЗБОРА**

**Члан 13.**

Најкасније 7 дана након утврђивања коначних критеријума, Комисија ће објавити конкурс за чланове тела за праћење примене ЛАП-а који ће бити огласног карактера.

**Члан 14.**

Најкасније 7 дана по окончању рока за подношење пријава, Комисија ће утврдити коначну ранг листу подносиоца пријава за чланство у телу за праћење примене ЛАП-а.

Начин избора и процес селекције утврђени су кроз критеријуме избора.

Након утврђивања коначне ранг листе, Комисија доставља образложени предлог исте Скупштини општине на разматрање и усвајање.

**Члан 15.**

Комисија ће међу кандидатима бирати највише 5 (пет) чланова/ица будућег тела за праћење примене ЛАП-а, а број чланова/ица мора бити непаран.

**ЗАВРШНЕ ОДРЕДБЕ**

**Члан 16.**

Сва питања која нису уређена овим Пословником уредиће се закључком Комисије, у складу са одредбама Локалног антикорупцијског плана општине Осечина 2017. – 2022. и овог Пословника.

**Члан 17.**

Овај Пословник ступа на снагу даном објављивања на званичној интернет презентацији општине Осечина.

**У Осечини, 20.06.2018. године Број: 110-1-2/2018**

**КОМИСИЈА ЗА РАСПИСИВАЊЕ ЈАВНОГ КОНКУРСА ЗА ФОРМИРАЊЕ ТЕЛА ЗА ПРАЋЕЊЕ ПРИМЕНЕ ЛОКАЛНОГ АНТИКОРУПЦИЈСКОГ ПЛАНА ОПШТИНЕ ОСЕЧИНА 2017. – 2022.**

Председник Комисије,

**Миодраг Станишић**